ועדת החוקה, חוק ומשפט, כנסת 25, פרוטוקול מספר 248, 2024-02-06 00:00

שמחה רוטמן: בוקר טוב

שמחה רוטמן:  אנחנו בכ"ז בשבט התשפ"ד

שמחה רוטמן:  הנושא של הישיבה היום הוא שוויון במדיניות אכיפת החוק ביחס למחאה החוסמת מעברי גבול

שמחה רוטמן:  כולנו ראינו את המראות

שמחה רוטמן:       לפני תחילת הדיון, אני רוצה לדעת: האם נמצאים פה נציגי משטרת ישראל? נציגי המשרד לביטחון לאומי? שלום

שמחה רוטמן:  נציגי משרד הביטחון? אין נציגים של משרד הביטחון? הבנתי

שמחה רוטמן:      לפני תחילת הדיון העברתי פניה לכל הגורמים הרלוונטיים – כולל ללשכת שר הביטחון – מאחר ואחד הנושאים שנדרשו לבירור היום הוא נושא הוצאת צו שטח צבאי סגור

שמחה רוטמן:  משרד הביטחון ביקש – כמה וכמה פעמים, באמצעות היועצת של שר הביטחון – שלא להגיע לדיון, וקיבל תשובה שלילית

שמחה רוטמן:  הוא היה צריך להגיע ולהתייצב היום

שמחה רוטמן:       היום בבוקר קיבלנו הודעה שמשרד הביטחון עושה דין לעצמו ולא מגיע לדיון

שמחה רוטמן:  אני לא אקיים את הדיון ללא משרד הביטחון

שמחה רוטמן:  לא יתקיים דיון בצו שטח צבאי סגור, שניתן בתוך שטח מדינת ישראל, כשהחתן, הכלה והמחותנים – שהם משרד הביטחון – לא נמצאים בדיון

שמחה רוטמן:  אני אעביר פניה בנושא ליושב-ראש הכנסת, לשר הביטחון, למזכיר הממשלה ולכל הגורמים הנוגעים בדבר

שמחה רוטמן:      הגיע הזמן ששר הביטחון יבין שמדינת ישראל היא לא צבא שיש לו מדינה; אנחנו נציגי הציבור, והתפקיד שלנו הוא לפקח

שמחה רוטמן:  כאשר מוציאים צו שטח צבאי סגור בתוך שטחי מדינת ישראל – המינימום הנדרש הוא שנציג משרד הביטחון יתייצב פה, בדיון, ויסביר את הדברים הללו

שמחה רוטמן:      שר הביטחון יודע שהדבר הזה לא מקובל עליי; הדבר הזה הועבר אליו

שמחה רוטמן:  הדבר הזה מצטרף לדיון חסוי שהתקיים אתמול בוועדת הכנסת, שגם אליו – נציגי משרד הביטחון עשו דין לעצמם ולא הגיעו

שמחה רוטמן:  אני אבוא בדברים גם עם יושב-ראש הכנסת, אבל אנחנו, כל ראשי הוועדות, נשב ונחשוב כיצד כנסת ישראל מתמודדת עם צבא שחושב שכולנו פקודים שלו, ולא מבין שבדמוקרטיה – צבא אמור לתת תשובות לדרג הנבחר

שמחה רוטמן:      זה מצטרף לעוד הרבה דברים שלא מקובלים עליי, כמו התרגיל אתמול, שבו דימו אותי ואת חבריי לאויבים שצה"ל צריך להילחם בהם

שמחה רוטמן:  אני מתאר לעצמי שהם לא מקובלים גם על חבריי שיושבים פה, מבלי שבאתי בדברים קודמים עם חבר הכנסת קלנר

יסכה בינה: אדוני היושב-ראש, אם אפשר, בהערה אחת: התנועה למשילות ודמוקרטיה כבר קידמה וניסחה הצעת חוק שנוגעת לסמכויות הזימון והאכיפה

יסכה בינה:  אולי זו העת המתאימה - - -     

שמחה רוטמן: כפי שאת יודעת – ההצעה מוכרת לי, ובהחלט יכול להיות שנקדם אותה

יסכה בינה: מצב כזה – פשוט לא יתכן

שמחה רוטמן: זו הצעת חוק מ-2016 של התנועה למשילות ודמוקרטיה יחד עם התנועה לאיכות השלטון - -     

יסכה בינה: אמת

שמחה רוטמן: - - כך שהדבר הזה לא צריך להיות שנוי במחלוקת פוליטית

אריאל קלנר: כמו שאתם יודעים, גם לי יש איזה שהוא קשר להצעת החוק הזו

אריאל קלנר:  קודם כול, אני מצטרף לדברים שלך בנושא של משרד הביטחון

אריאל קלנר:  לא פחות, אני התבטאתי אתמול בנושא של מה שראינו: תושבי יהודה ושומרון – שאני חושב שהכמות שלהם בכוחות שלוחמים היום בעזה היא מעל לכל פרופורציה, ומהצד השני, לצערי, הכמויות שלהם הן מעל לכל שיעור גם בבתי העלמין – מדומים לאיזה שהוא אויב היפותטי שצריך להילחם בו

אריאל קלנר:  הדבר הזה חייב לבוא לפה לדיון, ואנחנו מטפלים בזה

אריאל קלנר:      זה מצטרף לדבר נוסף: הנושא של הקפאת חשבונות הבנקים, שאנחנו מטפלים בו בוועדת הכלכלה

אריאל קלנר:  יש לנו הרבה מאוד נושאים לטפל בהם, אבל אני מגבה אותך לחלוטין בנושא של משרד הביטחון

שמחה רוטמן: בסדר גמור

שמחה רוטמן:  אני מתנצל בפני נציגי משרדי הממשלה ונציגי הארגונים האזרחיים שכן כיבדו את הכנסת והגיעו לדיון, אבל אי-אפשר לקיים דיון בנושא הזה ללא נוכחות משרד הביטחון, והדבר הזה יטופל במלוא החומרה, מבחינתי

שמחה רוטמן:  תודה רבה לכולם

שמחה רוטמן:  ישיבה זו נעולה